ยอดการใช้ไฟฟ้าปี53ขยายตัว 11%
กฟผ.ปรับเป้ายอดการใช้ไฟฟ้าปี53ใหม่ ขยายตัว 11% จากเดิม 4-5% หลังเศรษฐกิจฟื้นตัวโรงงานอุตสาหกรรมเร่งผลิตสินค้า
22 มิ.ย. 2553

กฟผ.ปรับเป้ายอดการใช้ไฟฟ้าปี53ใหม่ ขยายตัว 11% จากเดิม 4-5% หลังเศรษฐกิจฟื้นตัวโรงงานอุตสาหกรรมเร่งผลิตสินค้า 
นายพิบูลย์  บัวแช่ม   ผู้ช่วยผู้ว่าการควบคุมระบบกำลังไฟฟ้า การไฟฟ้าฝ่ายผลิตแห่งประเทศไทย(กฟผ.)เปิดเผยว่ากฟผ.เตรียมทบทวนปรับเป้าหมายอัตราการใช้ไฟฟ้าในปี 2553 ใหม่ หลังเศรษฐกิจเริ่มฟื้นตัวส่งผลให้ยอดการใช้ไฟฟ้ามีการขยายตัวต่อเนื่อง โดยจะกำหนดเป้าหมายการใช้ไฟฟ้าปีนี้จะขยายตัว 11 % จากเดิมที่เคยคาดการณ์เมื่อช่วงต้นปีจะขยายตัวเพียง 4-5 % 
ทั้งนี้ ในช่วง6เดือนแรกของปีนี้ (ม.ค.-มิ.ย. ) ยอดการใช้ไฟฟ้าขยายตัวสูงถึง 15% เมื่อเทียบกับช่วงเดียวกันของปีก่อน ที่เคยติดลบ 3.78%  โดยตัวเลขความต้องการใช้ไฟฟ้าสูงสุด(พีค) ของปีนี้ อยู่ที่ 24,009 เมกะวัตต์ ถือเป็นอัตราที่ทำลายสถิติสูงสุดของปีนี้แล้ว แม้ว่าในช่วง 1-2 สัปดาห์ที่ผ่านมาสภาพอากาศจะร้อนก็ตามแต่ในบางพื้นที่ก็เริ่มมีฝนตกทำให้คลายความร้อนลงได้บ้าง 
นอกจากนี้ จากพื้นฐานเศรษฐกิจที่เริ่มขยายตัว และทำให้การใช้ไฟฟ้าเติบโตตามไปด้วยนั้น จะส่งผลให้ต้องทบทวนแผนพัฒนากำลังผลิตไฟฟ้าของประเทศ พ.ศ.2553-2573  (พีดีพี)  เนื่องจากมีความคลาดเคลื่อนไปจากเดิม  โดยเฉพาะอัตราการใช้ไฟฟ้าที่ขยายตัวจะต้องมีกำลังผลิตไฟฟ้าที่สอดคล้องกันด้วย  ในขณะที่โรงไฟฟ้าแห่งใหม่ของเอกชนจำเป็นต้องเลื่อนเข้าระบบไป1-2 ปี ดังนั้นจะต้องมีแผนสำรองไฟฟ้ามาชดเชยในส่วนนี้ด้วย
นายพิบูลย์ กล่าวว่า ขณะนี้กฟผ.ได้จัดทำข้อมูลสถานการณ์การใช้ไฟฟ้าและแผนการผลิตไฟฟ้า เตรียมเสนอในที่ประชุมคณะกรรมการนโยบายพลังงานแห่งชาติ วันที่ 28 มิ.ย. นี้ โดยเฉพาะในประเรื่องแผนการผลิตไฟฟ้าสำรองกรณีที่มีโรงไฟฟ้าแห่งใหม่เข้าระบบช้า และป้องกันไม่ให้เกิดไฟฟ้าขาดแคลน โดยแผนดังกล่าวประกอบไปด้วย 1.การยืดอายุการใช้งานโรงไฟฟ้าเก่าของ กฟผ. จากเดิมที่มีแผนปลดระวางออกจากระบบ ออกไปอีก  3-4 ปี เช่น โรงไฟฟ้าพระนครใต้หน่วยที่4และ5 หน่วยละ 300 เมกะวัตต์ และโรงไฟฟ้าบางประกงหน่วยที่ 1และ2 หน่วยละ 600 เมกะวัตต์  
2.เร่งรัดโครงการก่อสร้างโรงไฟฟ้าใหม่ของ กฟผ.ให้เข้าระบบเร็วขึ้นเช่น โรงไฟฟ้าวังน้อยหน่วยที่4 และโรงไฟฟ้าจะนะหน่วยที่2 และ 3. แผนสร้างโรงไฟฟ้าพลังงานหมุนเวียนเช่น โรงไฟฟ้าโซล่าร์เซลล์ที่ภาคใต้อีก 5 เมกะวัตต์ 
“ ตอนนี้ตัวเลขการใช้ไฟฟ้าขยายตัวมากกว่าที่คาดการณ์กันไว้ จำเป็นต้องทบทวนแผนการใช้ไฟฟ้าใหม่หมด เพราะอนาคตเศรษฐกิจมีแนวโน้มขยายตัวสูงขึ้น ทำให้ยอดการใช้ไฟฟ้าโตตามไปด้วย ถ้าหากไม่มีการเตรียมแผนรองรับไว้ก็จะทำให้มีปัญหาต่อการใช้ไฟฟ้าในอนาคตได้”นายพิบูลย์ กล่าว
อย่างไรก็ตาม สำหรับสถิติการใช้ไฟฟ้าตั้งแต่เดือนม.คง มีปริมาณการใช้ไฟฟ้า 12,281  ล้านหน่วย ขยายตัว 21.01%  เดือนก.พ. จำนวน 12,354 ล้านหน่วย ขยายตัว 13.64%  เดือนมี.ค.  จำนวน 14,181  ล้านหน่วย ขยายตัว 13.32%  เดือนเม.ย. จำนวน 13,616  ล้านหน่วย ขยายตัว  14.41%    เดือนพ.ค. จำนวน 14,546 ล้านหน่วย ขยายตัว 16.03%  และ1-21 เดือนมิ.ย. จำนวนการใช้ไฟฟ้า 9,816 ล้านหน่วย ขยายตัว 13.52%